Na temelju članka 35. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/ 06, 146/08, 38/09, 153/09, 143/12, 152/14), članka 35. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20), te članka 25 Statuta Općine Ružić („Službeni vjesnik Šibensko-kninske županije“, broj 07/21), Općinsko vijeće Općine Ružić na 13. sjednici od 20. listopada 2023. godine, donosi

**ODLUKU**

**o davanju na privremeno ili povremeno korištenje društvenih prostora**

**u vlasništvu Općine Ružić**

**Članak 1.**

Ovom Odlukom uređuju se uvjeti i način davanja na privremeno ili povremeno korištenje društvenih prostora u vlasništvu Općine Ružić (u daljnjem tekstu: Općina).

Društveni prostori na koje se primjenjuje ova Odluka su društveni prostori u knjižnom vlasništvu Općine Ružić kako je niže navedeno:

* Dom kulture u Gradcu, Put kroz Gradac 25b
* Zgrada bivše osnovne škole - Kulturni centar/društveni dom u Otavicama, Cesta kroz Otavice 11
* Zgrada bivše osnovne škole u Kljacima, Kod škole 9

**Članak 2.**

Društveni prostori daju se na privremeno ili povremeno korištenje pravnim ili fizičkim osobama (u daljnjem tekstu: Korisnik) na temelju pisanog zahtjeva. Zahtjev se podnosi općinskom načelniku.

Zahtjev iz stavka 1. treba sadržavati:

- podatke o Korisniku,

- podatke o društvenom prostoru za koji se zahtjev podnosi,

- vrijeme odnosno razdoblje trajanja za koje se traži privremeno ili povremeno korištenje društvenog prostora,

- aktivnost koja će se u društvenom prostoru obavljati.

**Članak 3.**

Na temelju podnesenog zahtjeva, Općina i Korisnik sklapaju ugovor o privremenom ili povremenom korištenju društvenog prostora. Ugovor s korisnikom u ime Općine sklapa Općinski načelnik.

Ugovor obvezno sadrži:

- podatke o ugovornim stranama,

- podatke o poslovnom prostoru koji se daje na privremeno ili povremeno korištenje,

- podatke o namjeni korištenja društvenog prostora,

- vremensko razdoblje, odnosno vrijeme trajanja privremenog ili razdoblja trajanja povremenog korištenja,

- iznos naknade za privremeno ili povremeno korištenje društvenog prostora ili osnovu na temelju koje se društveni prostor daje na privremeno ili povremeno korištenje bez naknade.

**Članak 4**

4. Privremeno ili povremeno korištenje društvenih prostora neće se odobriti Korisniku koji:

- ima nepodmiren dug prema Općini po bilo kojem osnovu,

- ne ispunjava ili nije ispunjavao obveze iz ugovora sklopljenog s Općinom temeljem odredbi ove ili druge odluke.

**Članak 5.**

Društveni prostori se daju na privremeno ili povremeno korištenje uz naknadu. Iznos naknade određuje se kako slijedi

|  |  |  |  |  |
| --- | --- | --- | --- | --- |
| R.b. | **Namjena** | **Društvene prostorije Doma kulture u Gradcu****cijena eura/dan** | **Društvene prostorije bivše Osnovne škole u Otavicama****cijena eura/dan** | **Društvene prostorije bivše osnovne škole u Kljacima****cijena eura/dan** |
| 1. | Predavanja, tribine, izložbe, promocije književnih ili znanstvenih djela, održavanje sastanaka, skupština i sličnih aktivnosti pravnih osoba, udruga, političkih stranaka za čije se korištenje ne naplaćuju ulaznice ili neki drugi oblik naknade | 50,00 | 50,00 | 50,00 |
| 2. | Održavanje tečajeva, seminara, natjecanja i druge aktivnosti koje podrazumijevaju financijsko učešće sudionika | 100,00 | 100,00 | 100,00 |
| 3. | Promocije proizvoda i usluga profitnog sektora i slična aktivnosti | 100,00 | Nije primjenjivo | 100,00 |
| 4. | Organizacija rođendana, krštenja, vjenčanja, karmina i slično |  | Nije primjenjivo |  |
| a) do 50 sudionika | 50,00 | Nije primjenjivo | 50,00 |
| b) preko 50 sudionika | 100,00 | Nije primjenjivo | 50,00 |
| 5. | Ostale nespomenute namjene | Prema posebnoj odluci općinskog načelnika, ali ne manje od 50,00 eura/dan | Prema posebnoj odluci općinskog načelnika, ali ne manje od 50,00 eura/dan | Prema posebnoj odluci općinskog načelnika, ali ne manje od 50,00 eura/dan |

**Članak 6.**

Korisnici iz članka 5. ove Odluke dužni društveni prostor predati u stanju u kakvom su ga zatekli, odnosno nadoknaditi sve eventualne troškove ili štetu koja nastane tijekom ili u vezi s privremenim odnosno povremenim korištenjem društvenih prostora Općine.

**Članak 7.**

Iznimno od odredbe članka 5. ove Odluke, Općinski načelnik može odobriti privremeno ili povremeno korištenje društvenih prostora bez naknade za aktivnosti udruga koje skrbe za osobe s invaliditetom, humanitarnih udruga, kulturno-umjetničkih, socijalnih, sportskih i drugih udruga i grupa građana koje neposredno sudjeluju u realizaciji programa koji su od osobitog interesa za opće dobro i razvoj Općine Ružić.

**Članak 8.**

U društveni prostor nije dopušteno unošenje namještaja, opreme i predmeta osim onih koji služe za provođenje aktivnosti vezanih uz privremeno ili povremeno korištenje društvenog prostora. Općina ne odgovara za unijeti inventar i predmete.

**Članak 9.**

Ova Odluka stupa na snagu osmog dana od dana objave u „Službenom glasilu Općine Ružić“.

**Članak 10.**

Stupanjem na snagu ove Odluke, prestaje važiti Oduka o davanju na privremeno ili povremeno korištenje društvenih prostora u vlasništvu Općine Ružić (KLASA: 372-03/21-01/3; URBROJ: 2182/08-02-21-1) od 14. kolovoza 2021. godine

KLASA: 372-02/23-01/18

URBROJ: 2182-8-02-23-1

Gradac, 20. listopada 2023. godine

OPĆINSKO VIJEĆE OPĆINE RUŽIĆ

PREDSJEDNIK

Ante Duran, v.r.